b'\n_START_ARTICLE_\nMagdeburgo teis\xc4\x97\n_START_PARAGRAPH_\nMagdeburgo teis\xc4\x97 (vok. Magdeburger Recht)\xc2\xa0\xe2\x80\x93 viena i\xc5\xa1 labiausiai paplitusi\xc5\xb3 sen\xc5\xb3j\xc5\xb3 miest\xc5\xb3 teis\xc4\x97s sistem\xc5\xb3. Magdeburgo teis\xc4\x97s suteikimas atleisdavo miestus nuo valstieti\xc5\xa1k\xc5\xb3 prievoli\xc5\xb3. B\xc5\xabdavo skiriamas vaitas, renkami tar\xc4\x97jai ir burmistrai. Formuodavosi miest\xc5\xb3 aristokratija. XV a. LDK tokias teises tur\xc4\x97jo Vilnius (suteiktos 1387\xc2\xa0m.), Kaunas (1408\xc2\xa0m.), Trakai (1409\xc2\xa0m.), Gardinas (ribotos apie 1391\xc2\xa0m., pilnos 1496\xc2\xa0m.). V\xc4\x97liau Magdeburgo teis\xc4\x97s suteiktos ir kitiems miestams ir miesteliams._NEWLINE_Magdeburgo teis\xc4\x97, kartais vadinama tiesiog magdeburgija arba vokie\xc4\x8di\xc5\xb3 teise, savo vard\xc4\x85 gavo pagal saks\xc5\xb3 miest\xc4\x85 Magdeburg\xc4\x85, kuris jau nuo Karolio Did\xc5\xbeiojo laik\xc5\xb3 vaidino svarb\xc5\xb3 vaidmen\xc4\xaf vokie\xc4\x8di\xc5\xb3 ekspansijoje \xc4\xaf Rytus. Jis taip pat buvo vienas i\xc5\xa1 Hanzos centr\xc5\xb3. Magdeburgo teis\xc4\x97 buvo viduram\xc5\xbei\xc5\xb3 k\xc5\xabrinys, ta\xc4\x8diau jos \xc4\xaftaka siek\xc4\x97 ir Naujuosius laikus._NEWLINE_Magdeburgo teis\xc4\x97s pagrind\xc4\x85 sudar\xc4\x97 garsusis XIII a. prad\xc5\xbeios vokie\xc4\x8di\xc5\xb3 paprotin\xc4\x97s teis\xc4\x97s rinkinys \xe2\x80\x9eSaks\xc5\xb3 veidrodis\xe2\x80\x9c. Dalis to rinkinio kalb\xc4\x97jo apie miest\xc5\xb3 teises. Magdeburgo teis\xc4\x97 garantavo miestams tam tikr\xc4\x85 nepriklausomyb\xc4\x99 valdovo, ba\xc5\xbenytin\xc4\x97s hierarchijos ir galing\xc5\xb3 feodal\xc5\xb3 at\xc5\xbevilgiu. Ji dav\xc4\x97 miestie\xc4\x8diams (daugiausia amatininkams ir pirkliams) teis\xc4\x99 rinkti miest\xc5\xb3 tarybas ir kitus savivaldos organus, kurie ir tvark\xc4\x97 miesto administracinius, i\xc5\xbedo ir teismo reikalus. Rotu\xc5\xa1\xc4\x97 pasidar\xc4\x97 lygiai svarbi vieta kaip ir pilis bei katedra, apie kurias pirmiausia ir augo miestas. Magdeburgo teis\xc4\x97 garantavo miestams tam tikr\xc4\x85 prekybos ir amat\xc5\xb3 apsaug\xc4\x85 ir laisv\xc4\x99, kuria gal\xc4\x97jo pasinaudoti ir atvyk\xc4\x99 i\xc5\xa1 kit\xc5\xb3 kra\xc5\xa1t\xc5\xb3 pirkliai bei amatininkai. D\xc4\x97l to miestuose pirmiau nei kur kitur \xc4\x97m\xc4\x97 kurtis tarptautin\xc4\x97s bendruomen\xc4\x97s. Magdeburgo teisei paplitim\xc4\x85 palengvino jos pa\xc4\x8dios lankstumas.'